***Suvestinė redakcija nuo 2010-12-22 iki 2014-01-20***

*Įsakymas paskelbtas: Žin. 2007, Nr. , i. k. 107301MISAK00D1-694*

LIETUVOS RESPUBLIKOS APLINKOS MINISTRO



ĮSAKYMAS

**DĖL ATSKIRŲJŲ REKREACINĖS PASKIRTIES ŽELDYNŲ PLOTŲ NORMŲ IR PRIKLAUSOMŲJŲ ŽELDYNŲ NORMŲ (PLOTŲ) NUSTATYMO TVARKOS APRAŠO PATVIRTINIMO**

2007 m. gruodžio 21 d. Nr. D1-694

Vilnius

Vadovaudamasis Lietuvos Respublikos želdynų įstatymo (Žin., 2007, Nr. [80-3215](https://www.e-tar.lt/portal/lt/legalAct/TAR.BA283DF0FB41)) 8 straipsnio 1 ir 3 dalimis,

1. Tvirtinu:

1.1. Atskirųjų rekreacinės paskirties želdynų plotų normas (pridedama).

1.2. Priklausomųjų želdynų normų (plotų) nustatymo tvarkos aprašą (pridedama).

2. Nustatau, kad šis įsakymas įsigalioja nuo 2008 m. sausio 1 d.

APLINKOS MINISTRAS ARŪNAS KUNDROTAS

PATVIRTINTA

Lietuvos Respublikos aplinkos ministro   
2007 m. gruodžio 21 d. įsakymu Nr. D1-694

**ATSKIRŲJŲ REKREACINĖS PASKIRTIES ŽELDYNŲ PLOTŲ NORMOS**

**I. BENDRIEJI REIKALAVIMAI**

1. Šios normos nustatomos, siekiant gerinti žmonių gyvenamosios ir darbo aplinkos sąlygas, palaikyti teritorijos ekologinį stabilumą, tenkinti visuomenės rekreacijos poreikius.

2. Šiomis normomis privaloma vadovautis rengiant bet kurio lygmens bendrojo, specialiojo, detaliojo planavimo dokumentus. Planuose jie žymimi jiems nustatyta spalva ir indeksu.

3. Šiose normose vartojamos sąvokos atitinka Želdynų įstatyme (Žin., 2007, Nr. [80-3215](https://www.e-tar.lt/portal/lt/legalAct/TAR.BA283DF0FB41)) vartojamas sąvokas. Kitos šiame dokumente vartojamos sąvokos atitinka šio dokumento 4 punkte nurodytuose teisės aktuose vartojamas sąvokas.

4. Šiame dokumente pateikiamos nuorodos į šiuos teisės aktus:

4.1. Lietuvos Respublikos teritorijos administracinių vienetų ir jų ribų įstatymą (Žin., 1994, Nr. [60-1183](https://www.e-tar.lt/portal/lt/legalAct/TAR.0120FD7BCFFC));

4.2. statybos techninį reglamentą STR 2.06.01:1999 „Miestų, miestelių ir kaimų susisiekimo sistemos“, patvirtintą aplinkos ministro 1999 m. kovo 2 d. įsakymu Nr. 61 „Dėl STR 2.06.01:1999 „Miestų, miestelių ir kaimų susisiekimo sistemos“ patvirtinimo“ (Žin., 1999, Nr. [27-773](https://www.e-tar.lt/portal/lt/legalAct/TAR.F81C6C9CBD7C)).

5. Šios normos taikomos nustatyti atskirųjų rekreacinės paskirties želdynų plotą (m2) miestuose, miesteliuose, kurortuose, tenkantį vienam gyventojui [4.1].

6. Miestai, priklausomai nuo gyventojų skaičiaus, skirstomi taip:

6.1. dideli miestai – daugiau kaip 100 tūkst. gyventojų;

6.2. vidutiniai miestai – nuo 10 iki 100 tūkst. gyventojų;

6.3. maži miestai – iki 10 tūkst. gyventojų.

7. Atskirųjų rekreacinės paskirties želdynų normomis nustatomi šie privalomi miesto struktūros želdynai: parkai, miesto sodai ir skverai. Kiti atskirųjų želdynų plotai nustatomi pagal teritorijų planavimo dokumentus ir vietos gamtos sąlygas ar parengiant atitinkamus normatyvus.

8. Atskirieji želdynai miesto teritorijoje yra paskirstomi atsižvelgiant į miesto gyventojų skaičių, miesto planinę struktūrą, želdynų reikšmingumą ir išdėstymo tolygumą.

**II. ATSKIRŲJŲ REKREACINĖS PASKIRTIES ŽELDYNŲ IŠDĖSTYMAS MIESTŲ IR MIESTELIŲ PLANINĖJE STRUKTŪROJE IR JŲ NORMOS**

9. Mieste želdynai, atsižvelgiant į svarbą miesto erdvinėje struktūroje ir rekreacinius poreikius, skirstomi į centrinius, rajoninius ir vietinius.

10. Miesteliuose visi želdynai priskiriami centriniams.

11. Vietiniai želdynai išdėstomi kvartalų grupėje, kurią formuoja aptarnaujančios gatvės [4.2].

12. Rajoniniai želdynai išdėstomi miesto gyvenamuosiuose rajonuose, kuriuos riboja pagrindinės ar greito eismo gatvės [4.2].

13. Centriniai želdynai išdėstomi mieste gerai pasiekiamose vietose.

14. Atskirųjų želdynų mažiausi plotai, m2, tenkantys vienam gyventojui:

|  |  |  |  |  |
| --- | --- | --- | --- | --- |
| Gyvenamoji vieta | Bendras rekreacinės paskirties želdynų, įskaitant vejas ir gėlynus, plotas, m2, tenkantis vienam gyventojui | Iš jų: | | |
| vietinių želdynų | rajoninių želdynų | centrinių želdynų |
| Didelis miestas | 25 | 10 | 8 | 7 |
| Vidutinis miestas | 20 | 8 | 6 | 6 |
| Mažas miestas | 20 | 10 | – | 10 |
| Miestelis | 15 | – | – | 15 |
| Kurortas | 45 | 22,5 | – | 22,5 |

15. Atskirųjų želdynų didžiausias pasiekiamumo spindulys, metrais:

15.1. vietinio želdyno didžiausias pasiekiamumo spindulys (atstumas nuo kvartalo grupės gyventojo iki želdyno) 300 m;

15.2. rajoninio želdyno didžiausias pasiekiamumo spindulys (atstumas nuo miesto gyvenamojo rajono gyventojo iki želdyno) 800 m;

15.3. centrinio želdyno didžiausias pasiekiamumo spindulys (atstumas nuo miesto, miestelio gyventojo iki želdyno) 3000 m.

\_\_\_\_\_\_\_\_\_\_\_\_\_\_\_\_\_

PATVIRTINTA

Lietuvos Respublikos aplinkos ministro 2007 m. gruodžio 21 d. įsakymu Nr. D1-694

**PRIKLAUSOMŲJŲ ŽELDYNŲ NORMŲ (PLOTŲ) NUSTATYMO TVARKOS APRAŠAS**

1. Šis tvarkos aprašas reglamentuoja priklausomųjų želdynų normų (plotų) nustatymo tvarką, siekiant gerinti aplinkos kokybę, tenkinti visuomenės sveikos gyvensenos poreikius, palaikyti teritorijos ekologinį stabilumą.

2. Šiuo tvarkos aprašu privaloma vadovautis rengiant teritorijų planavimo dokumentus. Planuose jie žymimi jiems nustatyta spalva ir indeksu.

3. Šiame tvarkos apraše vartojamos sąvokos atitinka Želdynų įstatyme (Žin., 2007, Nr. [80-3215](https://www.e-tar.lt/portal/lt/legalAct/TAR.BA283DF0FB41)) vartojamas sąvokas. Kitos šiame dokumente vartojamos sąvokos atitinka šio tvarkos aprašo 3 punkte nurodytuose teisės aktuose vartojamas sąvokas.

4. Šiame dokumente pateikiamos nuorodos į šiuos teisės aktus:

4.1. Žemės įstatymą (Žin., 1994, Nr. [60-1183](https://www.e-tar.lt/portal/lt/legalAct/TAR.0120FD7BCFFC));

4.2. Lietuvos Respublikos žemės ūkio ministro ir Lietuvos Respublikos aplinkos ministro 2005 m. sausio 20 d. įsakymą Nr. 3D-37/D1-40 „Dėl pagrindinės tikslinės žemės naudojimo paskirties žemės naudojimo būdų turinio, žemės sklypų naudojimo pobūdžio sąrašo ir jų turinio patvirtinimo“ (Žin., 2005, Nr. [14-450](https://www.e-tar.lt/portal/lt/legalAct/TAR.404A6B65C695)).

5. Tvarkos aprašas netaikomas sklypams, esantiems senamiesčiuose, miestų centro susiklosčiusioje užstatymo zonoje, tačiau esamų želdynų plotas, atitinkantis normas tuose sklypuose, neturi būti mažinamas.

6. Normos (plotas) nustatomos, atsižvelgiant į žemės sklypo, kuriam želdynai priklauso, žemės naudojimo būdą [4.1], [4.2]:

6.1. gyvenamosios teritorijos;

6.2. visuomeninės paskirties teritorijos;

6.3. pramonės ir sandėliavimo objektų teritorijos;

6.4. komercinės paskirties teritorijos;

6.5. inžinerinės infrastruktūros teritorijos;

6.6. rekreacinės teritorijos.

7. Priklausomųjų želdynų norma (plotas) nustatoma procentais nuo žemės sklypo, kuriam želdynai priklauso, ploto, atsižvelgiant į želdynų funkcijų (ekologinę, rekreacinę, sveikatingumo, estetinę) svarbą tame žemės sklype (priedas).

8. Priklausomųjų želdynų plotams nepriskiriami plotai:

8.1. užstatymo;

8.2. pravažiavimų, šaligatvių ir nuogrindų (įrenginių, skirtų vandens pašalinimui nuo statinių ir jų konstrukcijų);

8.3. požeminių garažų antžeminės dalies, jei joje natūraliame grunte neauga medžiai ir krūmai;

8.4. sporto aikštynų ir sporto aikštelių.

\_\_\_\_\_\_\_\_\_\_\_\_\_\_\_\_\_

Priklausomųjų želdynų normų (plotų) nustatymo tvarkos aprašo

priedas

**PRIKLAUSOMŲJŲ ŽELDYNŲ NORMA (PLOTAS) PROCENTAIS NUO ŽEMĖS SKLYPO PLOTO**

| Žemės sklypo naudojimo būdas [4.1] | Žemės sklypo naudojimo pobūdis [4.2] | Želdynų, įskaitant vejas ir gėlynus, plotas nuo viso žemės sklypo ploto, % |
| --- | --- | --- |
| Gyvenamosios teritorijos | Vienbučių ir dvibučių gyvenamųjų pastatų statybos sklypai | 25 |
| Daugiabučių gyvenamųjų pastatų ir bendrabučių statybos sklypai | 30 |
| Visuomeninės paskirties teritorijos | Administracinių pastatų statybos sklypai | 15 |
| Religinių bendruomenių pastatų statybos sklypai | 20 |
| Mokslo ir mokymo pastatų statybos sklypai: |  |
| vaikų lopšelių-darželių, darželių | 60 |
| bendrojo lavinimo mokyklų, specialiųjų mokyklų, aukštesniųjų mokyklų, kolegijų, aukštųjų mokyklų | 50 |
| kitų mokslo ir mokymo įstaigų pastatų statybos | 30 |
| Kultūros ir sporto pastatų statybos (bibliotekų, kultūros centrų, muziejų ir kitų kultūros įstaigų, sporto kompleksų) | 25 |
| Sveikatos apsaugos pastatų statybos sklypai: |  |
| sanatorijų | 55 |
| ligoninių | 45 |
| poliklinikų ir kitų sveikatos apsaugos pastatų statybos | 20 |
| Pramonės ir sandėliavimo objektų teritorijos | Pramonės įmonių statybos sklypai | 20 |
| Sandėliavimo įmonių statybos sklypai | 10 |
| Komercinės paskirties objektų teritorijos | Prekybos, paslaugų ir pramogų objektų statybos sklypai | 15 |
| Laidojimo paslaugų statinių statybos sklypai | 15 |
| Degalinių ir autoservisų statinių statybos sklypai | 8 |
| Inžinerinės infrastruktūros teritorijos | Susisiekimo ir inžinerinių komunikacijų aptarnavimo objektų statybos sklypai | 12 |
| Susisiekimo ir inžinerinių tinklų koridorių sklypai | normuojami pagal STR 2.06.01:1999 „Miestų, miestelių ir kaimų susisiekimo sistemos“ (Žin., 1999, Nr. [27-773](https://www.e-tar.lt/portal/lt/legalAct/TAR.F81C6C9CBD7C)) |
| Rekreacinės teritorijos | Ilgalaikio (stacionaraus) poilsio pastatų (poilsio namų, sveikatingumo kompleksų, motelių, kempingų, turizmo bazių ir kt.) statybos sklypai | 40 |
| Trumpalaikio poilsio statinių (stovyklaviečių, poilsiaviečių ir kt.) statybos sklypai | 50 |

\_\_\_\_\_\_\_\_\_\_\_\_\_\_\_\_\_

*Priedo pakeitimai:*

*Nr. ,
2010-12-16,
Žin., 2010, Nr.
149-7655 (2010-12-21), i. k. 110301MISAK0D1-1011*

**Pakeitimai:**

1.

Lietuvos Respublikos aplinkos ministerija, Įsakymas

Nr. ,
2010-12-16,
Žin., 2010, Nr.
149-7655 (2010-12-21), i. k. 110301MISAK0D1-1011

Dėl Lietuvos Respublikos aplinkos ministro 2007 m. gruodžio 21 d. įsakymo Nr. D1-694 "Dėl Atskirųjų rekreacinės paskirties želdynų plotų normų ir Priklausomųjų želdynų normų (plotų) nustatymo tvarkos aprašo patvirtinimo" pakeitimo